Kan tandimplantater angribes af paradentose? - Ingeniøren
12. maj 2011 kl. 13.15
Erik B. Madsen vil gerne vide, om tandimplantater er modtagelige overfor paradentose:
"Kan tandimplantater angribes af paradentose? Hvis nej, hvorfor?"
Axel V. Tulinius, Tandlæge, MPH og redaktør af Spørg Tandlægen, svarer:
Peri-implantitis. Bemærk den dybe rødme, som indikerer, at betændelsen strækker sig længere opad. Desværre er svaret ja, men i tilfælde, hvor det handler om implantater, benævnes det peri-implantitis. Bakteriefloraen udgør de samme elementer i den traditionelle parodontitis som i peri-implantitis.
Symptomerne på peri-implantitis er også de samme som på parodontitis, nemlig hævelse, rødme, blødning evt. pusflod og infektion fra tandkødet, dybere tandkødslommer og ubehandlet tiltagende destruktion af omgivende knogle med løsning af implantat til følge. Nogle oplever også en dårlig lugt fra det inflammerede tandkød, såkaldt halitosis.
I en svensk undersøgelse fra 2010 (Christer Fransson) fremgår det, at peri-implantitis og marginalt knogletab omkring implantater er relativt ofte forekommende. Af godt 3500 implantater fandtes 12 % med forøget tandkødslomme og på 662 patienter med implantater fandtes 28 % af dem at have peri-implantitis med knogletab.
I 2010 afholdt Tandlægeforeningen et to dages symposium med foredrag af danske og udenlandske eksperter om implantater, herunder naturligvis også om peri-implantitis. Det fremgik heraf, at der er behov for grundige overvejelser og planlægning før indsættelse af implantater.
Spørgsmål der må stilles:
- Er mundhygiejnen sufficient? Dårlig prognose hvis ikke.
- Er der tandtab pga. parodontitis? Vil give dårligere prognose.
- Er det en ryger? 10 gange større risiko for peri-implantitis.
Herunder naturligvis rent tekniske, behandlingsmæssige overvejelser.
Visse sygdomme vil også kunne påvirke behandlingsresultatet i negativ retning. Det gælder Cancer, HIV/AIDS, Scleroderma med orale manifestationer, Chrons sygdom, Osteoporose, Parkinsons Sygdom, Sjögrens syndrom, Diabetes mellitus. Cardiovasculære sygdomme er ikke en kontraindikation for implantatbehandling.
Peri-implantitis er et problem, der kræver omhyggelig patientkontrol, gerne med 12 måneders interval, bestående af pochedybdemåling, rensning, implantatrensning, afglatning af implantatet mekanisk eller evt. med lys/Laser, desinfektion med Klorhexidin og røntgenoptagelse for at følge knogleniveauet. I nogle tilfælde er også systemisk antibiotikabehandling Metronidazol/ Amoxicillin relevant.
Ved alvorlig peri-implantitis kan kirurgisk behandling med henblik på knogleregeneration være en mulighed."
Desværre er svaret ja, men i tilfælde, hvor det handler om implantater, benævnes det peri-implantitis. Bakteriefloraen udgør de samme elementer i den traditionelle parodontitis som i peri-implantitis.
Så er et gammeldags gebis altså stadigt det sikreste, når man ikke evner at rense sine tænder ordentligt efter hvert måltid.
Forskning..??
Hvornår går man målrettet efter at aktivere regeneration af tandsættet - ligesom når vi udskifter mælketænderne..??
- især blandt hajer kendes regeneration fra naturens hånd - man må kunne aflure den genetiske reaktion..!